ቀዳማዊት እመቤት ዝናሽ ታያቸው በ40 ሚሊየን ብር በቤኒሻንጉል ጉሙዝና ጋምቤላ ክልሎች ለሚገነቡ ት/ቤቶች የመግባቢያ ስምምነት ተፈራረሙ
ቀዳማዊት እመቤት ዝናሽ ታያቸው እያንዳንዳቸው 20 ሚሊየን ብር የሚያወጡ ትምህርት ቤቶችን በቤኒሻንጉል ጉሙዝና ጋምቤላ ክልሎች ለመገንባት የሚያስችል መግባቢያ ስምምነት ተፈራረሙ።የመግባቢያ ስምምነቶቹን ከክልሎቹ ትምህርት ቢሮዎች ጋር መፈራረማቸውን በጠቅላይ ሚኒስትር ፅህፈት ቤት የፕሬስ ሴክሬታሪያት አስታውቋል።የትምህርት ጥራትና ተደራሽነትን ለማስፋፋት የቀዳማዊት እመቤት ጽህፈት ቤት ትኩረት አድርጎ ከሚሰራባቸው የሥራ አቅጣጫዎች መካከል አንዱ መሆኑም ተነግሯል።ቀዳማዊት እመቤት ዝናሽ ታያቸው ለዜጎች ጥራት ያለው ትምህርት ፍትሃዊ በሆነ ሁኔታ ተደራሽ ማድረግ የሀገሪቱን የወደፊት ትውልድ ለማነጽ እና ለማዘጋጀት ቁልፍ ተግባር ነው ብለዋል።በመሆኑም ጽህፈት ቤቱ በተለይም በገጠር አካባቢ በትምህርት ቤቶች ርቀት ምክንያት ትምህርት የሚያቋርጡ ተማሪዎችን ችግር ለመቅረፍ ትምህርት ቤቶቹን በአቅራቢያቸው በመገንባት ችግሩን ለመቅረፍ ይሰራል ተብሏል።ከቤኒሻንጉል ጉሙዝ ብሄራዊ ክልላዊ መንግስትና ከጋምቤላ ህዝቦች ብሄራዊ ክልላዊ መንግስት ትምህርት ቢሮዎች ጋር የተፈረሙት ስምምነቶችም የዚህ ማሳያ መሆናቸው ተጠቅሷል፡፡ከዚህ ባለፈም ቀዳማዊት እመቤት ዝናሽ ታያቸው የተለያዩ የውጭ ሀገር ተቋማትን በማስተባበር ያሰባሰቧቸውን የህክምና መገልገያ ቁሳቁሶች ለደቡብ ብሄር ብሄረሰቦችና ሕዝቦች ክልላዊ መንግስት ሃዲያ ዞን ሾኔ ከተማ አስተዳደር ለሚገኘው የሾኔ የመጀመሪያ ደረጃ ሆስፒታል አስረክበዋል።ቁሳቁሶቹ የህፃናት አልጋዎች፣ የደም ማስቀመጫ ማቀዝቀዣዎች፣ ተሽከርካሪ የሆስፒታል ወንበሮችና ሌሎች መመርመሪያ መሳሪያዎችን ያካተቱ ናቸው። ( ምንጭ፡ ኤፍ.ቢ.ሲ) 